BOSNA I HERCEGOVINA
FEDERACIJA BOSNE I HERCEGOVINE
HERCEGOVAČKO NERETVANSKI KANTON/ŽUPANIJA
OPĆINSKI SUD U MOSTARU
Broj predmeta: 58 0 St 263703 22 St
Mostar, 24.08.2026. godine

Općinski sud u Mostaru, kao stečajni sud, po stečajnom sucu Ivani Soldić, u stečajnom postupku nad dužnikom GOSPODARSKE BANKE d.d. Mostar - u stečaju, koju zastupa stečajni upravitelj Ivica Mišić iz Livna, Ul. Župana Želimira br. 7, Livno, izvanraspravno po službenoj dužnosti je donio sljedeće:


RJEŠENJE

I. Utvrđuje se prestanak dužnosti stečajnog upravitelja Ivice Mišića iz Livna, Ul. Župana Želimira br. 7, Livno, imenovanog rješenjem ovog suda broj 58 0 St 263703 22 St od 04.05.2023. g., zbog činjenjice da se više ne nalazi na važećoj revidiranoj Listi stečajnih upravitelja Federalnog ministarstva pravde.

II. Za novog stečajnog upravitelja imenuje se Siniša Lužaić iz Sarajeva, Ul. Džemala Bijedića br. 37/9, Novi Grad - Sarajevo koji preuzima sva prava, obveze i ovlaštenja stečajnog upravitelja u ovom stečajnom postupku.

III. Dosadašnji stečajni upravitelj dužan je odmah, a najkasnije u roku od 8 dana od prijema ovog rješenja, izvršiti primopredaju novom stečajnom upravitelju cjelokupne dokumentacije, poslovnih knjiga, izvoda i dokumentacije o novčanim sredstvima, pečata, ključeva, pristupnih podataka te sve dokumentacije koja se odnosi na započete i nedovršene poslove stečajnog dužnika, uključujući dokumentaciju koja se odnosi na postupak prodaje imovine i Zaključak o proglašenju najpovoljnijeg ponuđača od 13.08.2026. godine. O primopredaji će se sačiniti zapisnik koji će novoimenovani stečajni upravitelj bez odlaganja dostaviti sudu.

IV. Ovo rješenje objavit će se na oglasnoj ploči suda i web stranici suda - elektronskoj ploči suda, kao i u Službenim novinama FBiH.

V. Nalaže se Odjelu sudskog registra da po prijemu ovog rješenja izvrši odgovarajuću promjenu osobe ovlaštene za zastupanje stečajnog dužnika.

VI. Ovo rješenje će se dostaviti i Odboru povjerilaca na ruke predsjednice Lejle Balavac, kao i Agenciji za bankarstvo F BiH na znanje.

Obrazloženje

Rješenjem ovog suda broj 58 0 St 263703 22 St od 04.05.2023. g. za stečajnog upravitelja stečajnog dužnika imenovan je Ivica Mišić iz Livna, Ul. Župana Želimira br. 7, Livno.

Uvidom u važeću revidiranu Listu stečajnih upravnika Federalnog ministarstva pravde broj 02-45-3675/26 od 09.02.2026. godine sud je utvrdio da se navedeni stečajni upravitelj više ne nalazi na važećoj Listi stečajnih upravnika. Uvidom u pribavljeno Rješenje Federalnog ministarstva pravde br. 02-45-3675-33/26 od 22.01.2026. g. utvrđeno je da je Ivica Mišić iz Livna, koji je bio na listi stečajnih upravitelja po rješenju tog ministarstva br. 03-34-3-309-15-23-ED od 15.11.2018. g., brisan s Liste stečajnih upravitelja , Sl. novine FBiH br. 25/06, 39/06, 49/06, 81/06, 32/07, 14/09, 48/09, 75/09, 16/12, 61/13, 77/13, 97/13, 13/14, 83/14, 91/14, 107/14, 105/18, 7/19, 3/20, 21/20, 25/20, 46/20, 67/20, 103/21, 14/22, 95/23, 37/24, 95/24, 41/25 a iz razloga što je nastupio zakonski razlog iz članka 71. stavak 2. Zakona o stečaju Federacije BiH[footnoteRef:1], radi čega je izvršeno revidiranje liste stečajnih upravitelja. [1:  Službene novine FBiH, broj 53/21 i 19/2025 ] 


Odredbom članka  70. stavak  2. Zakona o stečaju propisano je da stečajni sudac imenuje stečajnog upravitelja i vrši pravni nadzor nad njegovim radom. Člankom 71. stavak  1. istog zakona propisano je da se za stečajnog upravitelja može imenovati samo fizička osoba koja raspolaže potrebnom stručnošću i poslovnim iskustvom i koja se nalazi na Listi stečajnih upravitelja kod Federalnog ministarstva pravde, dok je člankom 73. stavak  2. propisano da stečajni sudac za stečajnog upravitelja može imenovati osobu koja se nalazi na toj Listi. Odredbe članka 72. istog zakona propisuju nadležnost Federalnog ministarstva pravde za vođenje Liste stečajnih upravitelja, koja se objavljuje u Službenim novinama Federacije kao i na stranici Ministarstva. Ministarstvo donosi rješenja o upisu i brisanju kandidata s te liste, te provodi revidiranje liste u skladu sa tim rješenjima, a revidirane liste objavljuje u Službeni novinama Federacije, kao i na Internet stranici ministarstva. Kandidati mogu voditi upravne sporove protiv rješenja ministarstva kojima se odlučuje o njihovom statusu stečajnog upravitelja. 

Građansko odjeljenje Vrhovnog suda Federacije Bosne i Hercegovine u odluci broj 17 0 St 091703 26 Spp od 10.06.2026. godine zauzelo je pravno shvaćanje prema kojem stečajni upravitelj koji više nije uvršten na revidiranu Listu stečajnih upravitelja ne može nastaviti obavljati dužnost u već otvorenom stečajnom postupku. U obrazloženju navedene odluke Vrhovni sud izričito je zaključio da stečajni upravitelj koji je brisan sa ranije Liste, a nije upisan na aktivnu revidiranu Listu, gubi ovlaštenja i ne može zakonski nastaviti vođenje započetog postupka niti zastupati stečajnog dužnika, odnosno stečajnu masu. Navedeno pravno shvaćanje zauzeto je u predmetu u kojem je stečajni upravitelj bio imenovan prema ranije važećem Zakonu o stečajnom postupku. U ovom predmetu stečajni postupak vodi se prema Zakonu o stečaju iz 2021. godine, kojim je izravno propisano da se za stečajnog upravitelja može imenovati osoba koja se nalazi na Listi stečajnih upravitelja. Stoga u ovom postupku ne postoji ni pitanje primjene prijelaznih odredbi koje je bilo predmet razmatranja Vrhovnog suda. Objektivni zakonski uvjet za obnašanje dužnosti stečajnog upravitelja je upis u Listu stečajnih upravitelja koju utvrđuje federalni ministar pravde i koja se objavljuje u Sl. novinama F BiH. u konkretnom slučaju sud ne utvrđuje postojanje povrede obveza dosadašnjeg stečajnog upravitelja, niti cijeni način na koji je obavljao svoju dužnost, nego sud utvrđuje da se desila objektivna zapreka za dalje vršenje službe  jer je došlo do promjene u statusu osobe ivice Mišić koji više nije ovlašteni stečajni upravitelj na aktualnoj Listi stečajnih upravitelja, zbog čega više ne može nastaviti vršiti tu dužnost. 

Sud je pri određivanju trenutka razrješenja imao u vidu i trenutno stanje postupka unovčenja stečajne mase. U postupku prodaje imovine stečajnog dužnika dosadašnji stečajni upravitelj donio je 13.08.2026. godine Zaključak kojim je proglašen najpovoljniji ponuđač za LOT-1, a kupcu je ostavljen rok od 30 dana za uplatu kupoprodajne cijene. U trenutku donošenja ovog rješenja rok za uplatu nije istekao, a prema stanju spisa kupoprodajna cijena nije u cijelosti uplaćena i ugovor o kupoprodaji još nije zaključen. Prema odredbama Pravilnika o utvrđivanju standarda za upravljanje stečajnom masom, nakon provedenog javnog nadmetanja stečajni upravitelj donosi zaključak o proglašenju najpovoljnijeg kupca, dok se ugovor o kupoprodaji zaključuje nakon uplate kupoprodajne cijene. Stoga se postupak prodaje u trenutku donošenja ovog rješenja nalazi između faze proglašenja najpovoljnijeg ponuđača i faze uplate cijene i zaključenja ugovora.

Sud nalazi da navedena okolnost ne predstavlja razlog za odlaganje utvrđivanja prestanka dužnosti dosadašnjeg stečajnog upravitelja. Zakonom nije predviđena mogućnost da osoba koja više ne ispunjava uvjet za obavljanje službe ostane na dužnosti radi dovršetka pojedinog započetog posla. Naprotiv, takvo postupanje bilo bi protivno pravnom shvaćanju Vrhovnog suda Federacije Bosne i Hercegovine prema kojem osoba koja više nije na važećoj Listi gubi ovlaštenja za daljnje vođenje postupka i zastupanje stečajne mase.

Istodobno, utvrđivanjem prestanka dužnosti dosadašnjeg i imenovanjem novog stečajnog upravitelja ne mijenjaju se rok ni obveze proglašenog ponuđača. Preostali dio roka za uplatu kupoprodajne cijene omogućava urednu primopredaju dokumentacije i nastavak postupanja od strane novoimenovanog stečajnog upravitelja, bez potrebe da se zbog same promjene osobe stečajnog upravitelja odgađa odlučivanje o njegovom statusu.

Sud ovim rješenjem ne odlučuje o pravnoj valjanosti pojedinih radnji koje je dosadašnji stečajni upravitelj poduzeo prije donošenja ovog rješenja, niti je postavljen zahtjev u tom smjeru. O naknadi i nagradi odlučuje stečajni sudac će odlučiti posebnim rješenjem.

Pri izboru novog stečajnog upravitelja sud je utvrdio da se Siniša Lužaić iz Sarajeva, Ul. Džemala Bijedića br. 37/9, Novi Grad - Sarajevo nalazi na važećoj Listi stečajnih upravitelja pod brojem 99, da raspolaže znanjem i iskustvom iz oblasti bankarskog poslovanja u smislu članka 235. Zakona o bankama[footnoteRef:2], imajući u vidu da se postupak vodi nad bankom, te da je upoznat sa stanjem i tijekom ovog složenog stečajnog postupka, zbog čega njegovo imenovanje omogućava nastavak postupka bez bespotrebnog zastoja. Novoimenovani upravitelj je u ovom predmetu sudjelovao u svojstvu procjenitelja, no ta njegova dužnost u ovom predmetu je okončana,  a poznavanje stečajne mase i dosadašnji rad na predmetu sud cijeni da će biti od koristi za brže i efikasnije okončanje stečajne likvidacije koja se provodi.  [2:  „Službene novine Federacije BiH“, br. 27/17] 


Imajući u vidu da se predmet nalazi u fazi realizacije prodaje, da teče rok za uplatu kupoprodajne cijene i da je potrebno osigurati nesmetan kontinuitet upravljanja stečajnom masom, sud je naložio hitnu primopredaju dokumentacije u roku određenom u točci III. izreke.

Na osnovu članka  70. stavak  2., članka 72. stavak 2, članka  73. stavak  2. Zakona o stečaju, te članka  235. Zakona o bankama, odlučeno je kao u izreci.

Pouka o pravnom lijeku:
Protiv ovog rješenja dozvoljena je žalba Kantonalnom sudu u Mostaru putem ovog suda, u roku od osam dana u skladu sa člankom 23. Zakona o stečaju. Žalba ne odgađa izvršenje rješenja.

STEČAJNI SUDAC
Ivana Soldić
